Jdt.1.12 Et iratus est rex Nabuchodonosor ad omnem terram illam vehementer, et iuravit per sedem regni sui, animadversurum se in omnes fines Ciliciae, et Damasci, et Scythiae, et interfecturum gladio suo inhabitantes Moab, et filios Ammon, et omnem Iudaeam, et omnes qui in Aegypto sunt, usque dum veniatur montanam, et ad finitima duorum aequorum. Et praeparavit se in virtute sua adversus regem Arfaxath in anno septimo decimo, et invaluit in pugna sua, et redegit in potestate sua omnem virtutem regis Arfaxath, et omnem equitatum eius, et omnes currus ipsius, et dominatus est civitatum eius. Et abiit usque Ecbatham, et obtinuit turres eius, et praedatus est plateas eius, et ornamenta eius, et posuit ea in opprobrio, et cepit regem Arfaxath in montibus Regau, et percussit illum in lanceis suis, et disperdidit eum usque in hodiernum diem. Et reversus est Nabuchodonosor rex in Niniven, ipse et exercitus, multitudo virorum bellatorum copiosa nimis, et erat illic securus habitans. Et epulatus est ipse, et virtus eius per dies centum viginti.